CELEX: 62021CN0751
Language: et
Date: 2021-12-07 00:00:00
Title: Kohtuasi C-751/21: Eelotsusetaotlus, mille on esitanud Landesgericht Salzburg (Austria) 7. detsembril 2021 – PJ versus Eurowings GmbH

28.2.2022   
            
            
               ET
            
            
               Euroopa Liidu Teataja
            
            
               C 95/17
            
         
      Eelotsusetaotlus, mille on esitanud Landesgericht Salzburg (Austria) 7. detsembril 2021 – PJ versus Eurowings GmbH
      (Kohtuasi C-751/21)
      (2022/C 95/21)
      Kohtumenetluse keel: saksa
      
         Eelotsusetaotluse esitanud kohus
      
      Landesgericht Salzburg
      
         Põhikohtuasja pooled
      
      
         Hageja: PJ
      
         Kostja: Eurowings GmbH
      
         Eelotsuse küsimused
      
      
                  1.
               
               
                  Kas „lennureisist mahajätmisega“ määruse (EÜ) nr 261/2004 (1) artikli 4 ja artikli 2 punkti j tähenduses on tegemist ka juhul, kui reisijaid ei jäeta asjaomasest lennust maha alles lähteväravas, vaid seda tehakse juba registreerimislauas, mistõttu nad ei ilmugi lähteväravasse?
               
            
                  2.
               
               
                  Kas määruse (EÜ) nr 261/2004 artikli 3 lõike 2 punkti a tingimuste täitmiseks on piisav, et olukorras, kus lennu väljumisaeg on kell 6.20, pardaleminek algab kell 5.50 ja lõpeb (lähtevärv suletakse) kell 6.05 (kõik andmed pardakaardi järgi), saabub reisija taksoga kell 5.14 lennujaama ja suundub viivitamata (seega ligikaudu kell 5.16) kostjast lennuettevõtja registreerimislauda? Seejuures tuleb arvesse võtta eelkõige asjaolu, et kostja oli lennu väljumise päeval kell 3.14 saatnud reisijale teate, et kuna lennul on väga palju reisijaid, tuleb käsipagas registreerida registreerimislauas. Lisaks tuleb arvesse võtta ka kostja esitatud teavet, et registreerimislaud avatakse Hamburgis 2 tundi enne lennu väljumist ja suletakse 40 minutit enne lennu väljumist?
               
            
                  3.
               
               
                  Kas „lennureisist mahajätmisega“ määruse (EÜ) nr 261/2004 artikli 4 ja artikli 2 punkti j tähenduses on tegemist juhul, kui kell 5.16 suunavad kostjast lennuettevõtja registreerimislaua töötajad hageja ja tema pereliikmed pagasi äraandmiseks Hamburgi lennujaama suure kasutatavusega pagasiautomaatide juurde, mille toimivuses esineb hoolimata kostja või lennujaama töötajate abist tõrkeid, misjärel suunatakse hageja järgmiste pagasiautomaatide juurde, kus taas ei õnnestu pagasit ära anda, ning alles kell 5.40 jõuab hageja toimiva automaadi juurde, mis pagasi tuvastab, kuid kell 5.41 keeldub seda registreerimast ja suunab hageja uuesti kostja registreerimislauda, kus talle teatatakse, et nüüd on ta lennust maha jäänud?
               
            
                  4.
               
               
                  Kas tegemist on hageja ja seega ka tema kaasreisijate kaassüüga, kui –arvestades pagasi automaatsel registreerimisel esinevaid probleeme – nad järgisid lihtsalt töötajate ja automaatide juhiseid ega pannud seejuures tähele, kuidas möödus lennule registreerimise ja lähteväravasse mineku aeg? Kas hagejale ja tema kaasreisijatele võib ette heita, et registreerimisel esinevaid probleeme arvestades ei mõelnud nad õigel ajal võimalusele lasta pagas hiljem järele saata? Kas reisijatelt oleks võinud mõistlikult eeldada, et nad lähevad lahku ja üks isik, näiteks hageja, jääb pagasi juurde, et ülejäänud reisijatel oleks võimalik jõuda lähteväravasse? Seejuures tuleb arvestada eelkõige seda, et hageja tütar, kes oli põlveoperatsiooni tagajärjel sunnitud kasutama karke, ja hageja ämm, kes oli eakas ja kannatas artroosi käes, olid piiratud liikumisvõimega?
               
            
                  5.
               
               
                  Juhul kui vastus esimesele kuni kolmandale küsimusele on eitav: Kas määruse (EÜ) nr 261/2004 artikli 2 punkti j tuleb tõlgendada nii, et olukorras, kus reisijad asuvad umbes üks tund enne lennu väljumist pagasiautomaatide registreerimislaua järjekorda, kuid lennuettevõtja töökorralduses esinevate puuduste tõttu (nt liiga vähe avatud registreerimislaudu, töötajate vähesus, reisijaid ei teavitata valjuhääldi kaudu) ja/või häiringute tõttu lennujaamas (pagasiautomaadi rike) saabub nende järjekord registreerimislauas alles ajal (registreerimislaua sulgemise ajal), mil neid ei ole enam võimalik lennule lubada, mistõttu jäetakse reisijad lennureisist maha, on tegemist „lennureisist mahajätmisega“ määruse (EÜ) nr 261/2004 artikli 2 punkti j tähenduses?
               
            
         (1)  Euroopa Parlamendi ja nõukogu 11. veebruari 2004. aasta määrus (EÜ), millega kehtestatakse ühiseeskirjad reisijatele lennureisist mahajätmise korral ning lendude tühistamise või pikaajalise hilinemise eest antava hüvitise ja abi kohta ning tunnistatakse kehtetuks määrus (EMÜ) nr 295/91 (ELT 2004, L 46, lk 1; ELT eriväljaanne 07/08, lk 10).